หุ้น-ทองกอดคอทรุดแรง
กังวลจีนแย่หนัก จับตาฝรั่งทิ้งวันนี้พลังงานยังน่าซื้อ
23 มี.ค. 2555

กังวลจีนแย่หนัก จับตาฝรั่งทิ้งวันนี้พลังงานยังน่าซื้อ
หุ้นไทยดีใจแค่วันเดียว ถูกทุบหลุดเหลือ 1,191 จุด หาเหตุตัวเลขเศรษฐกิจจีนสหรัฐแย่กว่าคาด เตือนจับตาต่างชาติขายหนักวันนี้ตกใจ “โต้ง” ส่งสัญญาณค่าเงินบาทอ่อนยวบ
วันที่ 22 มี.ค.ที่ผ่านมา ตลาดหุ้นไทยพยายามเดินหน้าต่อไป แต่ช่วงบ่ายกลับมีแรงทิ้งหุ้นออกมาอย่างหนัก กดดัชนีปิดที่จุดต่ำสุดของวันที่ระดับ 1,191 จุด รูดลงแรง 16.67 จุด คิดเป็น 1.38% ท่ามกลางมูลค่าการซื้อขายหนาแน่นถึง 40,149 ล้านบาท โดยนักลงทุนต่างชาติยังคงซื้อสุทธิต่อเนื่อง 1,383 ล้านบาท แต่กลับขายสุทธิในตลาดตราสารหนี้จำนวน 1,630 ล้านบาท 
ขณะเดียวกันราคาทองคำมีการปรับตัวลง อีกบาทละ 200 บาท ทองคำแท่งเสนอซื้อที่ 23,850 บาท และขายออก 23,950 บาท และค่าเงินบาทอ่อนลง เป็นไปตามทิศทางของเงินยูโรและสกุลเงินเอเชียอื่นๆ 
น.ส.ศศิกร เจริญสุวรรณ ผู้อำนวยการอาวุโสฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยที่ทรุดลงแรง เกิดจากนักลงทุนหาเหตุผลในการขายหุ้นออกมาหลังจากในช่วงบ่ายจีนมีการเปิดเผยข้อมูลภาคการผลิตเบื้องต้นสำหรับเดือน มี.ค. ลดลงแรง จากก่อนหน้า สหรัฐอเมริกาและเยอรมนีเปิดเผยข้อมูลออกมาแย่กว่าคาดการณ์ 
อย่างไรก็ตาม น.ส.ศศิกร ยังเชื่อว่า กระแสเงินทุนไหลเข้ามาลงทุนในตลาดหุ้นเอเชีย ยังจะมีความแข็งแรงอยู่เพราะไม่มีปัจจัยเสี่ยงที่มีนัยสำคัญ แต่การที่ต่างชาติเข้ามาซื้อหุ้นไทย 7-8 หมื่นล้านบาท เมื่อดัชนีถึงเป้าสำคัญ 1,200 จุด ก็ขายทำกำไรออกมาบ้าง
มาร์เก็ตติง กล่าวว่า นักลงทุนจะต้องจับตาแรงขายหุ้นของนักลงทุนต่างชาติในวันที่ 23 มี.ค. เนื่องจากนายกิตติรัตน์ ณ ระนอง รองนายกรัฐมนตรีและ รมว.คลัง ได้ไปพูดที่ฮ่องกงว่า อยากเห็นค่าเงินบาทอ่อนตัวลงกว่านี้ แถว 32-34 บาทต่อเหรียญสหรัฐ จึงอาจจะทำให้ต่างชาติที่ยังไม่ได้ขายหุ้นออกมาจะต้องรีบทิ้งในวันนี้ 
สำหรับราคาหุ้นพลังงานที่รูดลงแรง เช่น บริษัท ปตท. (PTT) ปิดที่ 347 บาท ติดลบหนักถึง 7 บาท หรือ 1.98% น่าจะเป็นจังหวะในการทยอยซื้อเก็บ 
ทางด้านซีแอลเอสเอยังคงแนะนำให้ซื้อและเพิ่มราคาเป้าหมายหุ้น PTT เป็น 381 บาท ส่วนหุ้นบริษัท ปตท.สำรวจและผลิตปิโตรเลียม (PTTEP) ราคาเหมาะสม 186 บาท บริษัท พีทีที โกลบอล เคมิคอล (PTTGC) ให้ราคา 57 บาท บริษัท ไทยออยล์ (TOP) ราคา 82 บาท และบริษัท ไออาร์พีซี (IRPC) 3.80 บาท 
บริษัท เหมราชพัฒนาที่ดิน (HEMRAJ) เปิดเผยว่า บริษัทย่อยได้ลงนามในสัญญาเข้าลงทุนในบริษัท กัลฟ์ เจพี เอ็นแอลแอล (GNLL) จากบริษัท กัลฟ์ เจพี ในวงเงินมูลค่าเงินลงทุน 381 ล้านบาท โดยการถือหุ้นสัดส่วน 25.01% 
บริษัทดังกล่าวจะดำเนินธุรกิจโรงงานผลิตไฟฟ้า 126 เมกะวัตต์เพื่อจำหน่ายไฟฟ้าให้แก่การไฟฟ้าฝ่ายผลิตแห่งประเทศไทย (กฟผ.) และลูกค้าอุตสาหกรรม